
A kapernaumi béna meggyógyításának a története az egyik olyan történet, amely Jézust, mint megmentőt mutatja be, Aki az embert a teljes valójában meg tudja szabadítani. Testét és lelkét is.

Jézus a Megmentő:
A leckecímben szereplő Megmentő elnevezés görög nyelven így hangzik: Szótér. Ennek a görög szónak több más jelentése is van: Szabadító, Megváltó, Üdvözítő. Az Újszövetség Jézus Krisztust alapvetően így nevezi. Már a születésekor így hirdeti az angyal (Lk 2,11). Jézus a bűn hatalmából, testi és lelki betegségekből Szabadító Úr. Feltámadása után Péter a nagytanács előtt Jézust egész Izráel Szabadítójának nevezi. „Isten őt, mint fejedelmet és szabadítót emelte a jobbjára, hogy megtérést és bűnbocsánatot adjon Izráelnek.” (ApCsel 5,31) és  „Az ő (Dávid) utódai közül tette Isten Izráel üdvözítőjévé Jézust, ígéret szerint, miután János előre meghirdette, még az ő eljövetele előtt, Izráel egész népének, hogy térjenek meg és keresztelkedjenek meg.” (ApCsel 13,23–24) Pál apostol pedig arról ír, hogy Jézus a hívők gyülekezetének a Szótérja. (Ef 5,23) Krisztus a Szótér, mert magát a halála által odaáldozta a gyülekezetért.

Egészség, betegség, gyógyulás a Bibliában:

Ószövetség: 
A zsidó gondolkodás szerint a betegség és a bűn összefügg egymással. A betegség Isten büntetése. Tehát a gyógyulásért Istenhez kell fordulni, mégpedig bűnbánattal (2Sám 12,13). A bűnbocsánat jele az, ha valaki visszanyeri az egészségét. Ezért sok esetben az orvoslással kapcsolatos teendőket a papok látták el. Az ő dolguk volt, hogy a gyógyulás után egészségesnek jelentsenek ki valakit. Mózes törvényei szerint a papnak kellett megmutatnia magát például egy leprából gyógyult embernek, hogy egészségesnek nyilvánítsák. (3Móz 13) Ha valaki keresőképtelenné vált a betegsége miatt, akkor a családja gondoskodott róla. Sokan ekkor koldulni kényszerültek, hogy egy kevés jövedelmet szerezzenek. 	

Újszövetség: 
Jézus korában az emberekben tovább élt az a gondolat, hogy a betegségek oka valamely konkrét bűn. Jézus a vakon született ember meggyógyításának a történetében egyértelműen kimondta, hogy nem így van: „Nem ő vétkezett, nem is a szülei, hanem azért van ez így, hogy nyilvánvalóvá legyenek rajta Isten cselekedetei.” (Jn 9,3) A gyógyulás Isten hatalmának a bizonyítéka. Az Újszövetség gondolkodásában a betegség inkább egy olyan helyzet, amelyben lehetőség van Istentől szabadulást kapni. Pál apostol ír arról, hogy egy betegséget hordoz a testében. (2Kor 12,7) Ezek szerint nem csak a gyógyulás lehet a hit jele, hanem a betegség elhordozása is. A hittel hordozott betegség Isten dicsőségére szolgál. Hiszen Isten ad erőt a betegség erőtlenségében. A betegekről való gondoskodás az Újszövetségben Istennek tetsző cselekedetnek számított. (Mt 25,34–45) 	

Jézus a Gyógyító:
Isten azért küldte el Jézust a földre, hogy megmentse az embereket, és üdvösséget ajándékozzon nekik. Ennek a küldetésnek fontos bizonyítéka volt, hogy Jézus gyógyított. Vakokat, süketeket, némákat, megszállottakat, bénákat, leprásakat tett egészségessé, és halottakat támasztott fel. Ezek a gyógyítások olyan jelek voltak, amelyek Isten Jézusban megjelenő hatalmára mutattak. Amikor Jézus először beszélt nyilvánosan a küldetéséről a názáreti zsinagógában, akkor azt hirdette, hogy az eljövetelével beteljesedett Ézsaiás próféciája. Ez a prófécia vonatkozott arra is, hogy Ő Gyógyító, Akit Isten azért küldött, hogy szabadulást hozzon az embereknek, ami például a betegségből való gyógyulást is jelenti, a „vakoknak a szemük megnyílását…”. Jézus úgy kezdte vándortanítói küldetését, hogy a tanítás mellett tömegeket gyógyított meg. Hatalommal és erővel gyógyított. (Lk 4,36) 
Mire utalnak Jézus gyógyításai?	
– Isten szereti az embert, nem akarja, hogy szenvedjen, ezért a testi és fizikai nyomorúságából is kész megszabadítani a szenvedőt. Mindenkit meggyógyított Jézus, aki ezzel a kéréssel fordult Hozzá. 	
– Jézus által az Isten cselekszik. A gyógyulást egyedül Isten adhatja, ezért azok a csodák, amelyeket Jézus véghezvitt, Isten ereje által mentek végbe, mert Jézusban Isten van jelen. A csodák igazolják, hogy Jézus valóban az Isten által küldött Szabadító. Jézus az, Aki megmenthet a betegségekből.		
– Jézus gyógyítási történeteiben a hit és a gyógyulás összefüggenek. Aki Jézushoz gyógyulásért fordul, az hittel fordul hozzá, és a hite által gyógyul meg. (A vérfolyásos asszony: Mt 9,22 vagy két vak gyógyulása: Mt 9,29) 	

A béna meggyógyításának a története:
Jézus Simon és András házában tartózkodik, ahol korábban már sok beteget meggyógyított (Mk 1,29–39). Itt gyógyította meg Péter anyósát is, és innen indult el azzal a céllal, hogy teljesítse a küldetését, hogy máshol is embereket mentsen meg (Mk 1,38). Eljutott Galilea különféle zsinagógáiba, ahol az evangéliumot hirdette és gyógyított (Mk 1,39). Ezután ugyanabba a házba tért vissza, ezért is nem említi különösebben a részleteket az evangélista. Ezúttal még nagyobb tömeg gyűlik össze. Tudták, hogy mire számíthatnak: gyógyulásokra, csodákra. Jézus az érdeklődőknek először hirdetni kezdi az igét.	
Jézus korában nem volt egyszerű élete egy bénának. Azokat a betegeket nevezték így a Bibliában, akiknek a keze vagy a lába vált mozgásképtelenné. Jézus sok béna embert tett ismét mozgásképessé. Bár a mozgásképtelen ember egy kevés jövedelemhez jutott a koldulás révén (ApCsel 3,1–2), azért alapvetően rászorult a családtagok irgalmára. Ők szállították, etették, segítettek a tisztálkodásban. Különösen nagy csapás, tragédia volt az, ha az egyetlen fiúgyermek bénult meg. Ebben az esetben az idős szülők maradtak gondviselő nélkül. 
A kapernaumi béna férfit barátai támogatták. A nagy tömeg miatt nem tudták segítői Jézus elé odavinni a járásra képtelen beteget. De nem is várták meg, míg elmegy a tömeg. Azonnal cselekedni akartak, bár maga a betegség súlyossága ezt a sietséget nem kívánta volna meg. A sietség a segítők lelkesedéséből fakadt. A történet egyedisége, hogy a segítő barátok leküzdik az előttük álló akadályt, mégpedig leleményesen. A lapos háztető megbontása nem volt Jézus korában különösen nehéz. Gerendákra agyaggal tömörítettek, rögzítettek szárított növényeket. Ezt kézzel is meg tudták lazítani. A tetőre a ház melletti létra vezetett. Ezen vitték fel a bénát. Ez azonban nagy elszántságot követelt, mert nem lehetett egyszerű feladat. A beteget ágyával együtt eresztik le kötelek segítségével Jézus elé. Az ágy két rúd közé kifeszített anyag volt, amin könnyen lehetett hordozni egy béna embert. A kérés nem hangzik el szavakkal, de az eseményből kiderül, hogy mit kér a négy segítő. 	
Jézus a segítők hitéről beszélt. Márk evangéliumában a hit különösen fontos szerepet játszik a csodatörténetekben. A hit rendszerint megelőzi a gyógyítást. Bűnbocsánatot hirdet Jézus, ebben a kifejezésben a passzív nyelvi forma (megbocsáttattak) Istenre utal. Jézus által bocsát meg, Aki éppen ezért lett ember. Ez a bizonyítéka annak, hogy Jézusban Isten volt jelen. Ez a megbocsátás a betegségtől való megszabadulást is jelentette.
A gyógyulást egy kicsit késlelteti egy vitabeszéd az írástudókkal. Miért voltak jelen írástudók? A zsidó nagytanács feladata volt az is többek között, hogy teológiai felügyeletet gyakoroljanak a magukat prófétáknak nevező emberek fölött. Egyfajta ellenőrszolgálatot végeztek. Olyan írástudókról van szó, akik azért vannak ott, hogy ellenőrizzék Jézust. A tömegben előkelő helyet kaptak, ahonnan mindent láthattak. Az írástudókkal való vita különleges módon zajlik le, ugyanis az írástudók nem mondják ki hangosan a bűnbocsánat (béna lelkének megmentése) miatti szemrehányásukat, hanem csak gondolják. Jézus ettől függetlenül megérti a gondolataikat, és erre a ki nem mondott vádra reagál. Az írástudók teológiailag teljesen helyes dolgot gondoltak, hiszen csak Isten bocsáthat meg. A bűnbocsánat hirdetés Isten privilégiuma, ezért aki az Ő nevében ugyanezt állítja magáról, istenkáromlónak számított. Ennek a bűnnek a büntetése a törvények szerint a megkövezés volt. (3Móz 24,16) Mivel az írástudók gondolkodása szerint a bűn és a betegség ok-okozati összefüggésben van, akkor előbb kell a bűnbocsánatnak végbemenni, utána gyógyulhat csak meg. Ezért, hogy a bűnbocsánatot bizonyítsa Jézus, meggyógyítja a beteget.	
Jézus cáfolja az írástudók gondolatait. Bizonyítja, hogy az Ő küldetése emberek megmentése. Bűnbocsánatot hirdet a béna embernek, és meggyógyítja a betegségéből. A gyógyult ember az ágy hordozásával demonstrálja a gyógyulását. Amikor a béna felveszi az ágyát, csak ezt a két rudat teszi egymás mellé, és veszi kézbe.	
Jézus isteni hatalmának több bizonyítéka is van a történetben:	
– felismeri a hitet,	
– megérti az írástudók gondolatait,	
– gyógyít,	
– bűnbocsánatot közvetít,	
– Istent dicsőítik a jelenlévők.
Bár Jézus csodatette elérte a célját, és az emberek Istent dicsőítették, Jézus ezzel a tettével az írástudók előtt mintegy aláírta a halálos ítéletét.


A TÉMÁHOZ KAPCSOLÓDÓ KÖVETELMÉNYEK

	Minimum
	Optimum

	· Bátorítással vegyen részt az órán a hittanoktató által kezdeményezett feladatokban, játékokban, közös beszélgetésekben, közös éneklésben, imádkozásban.
· Saját korosztályának és egyéni sajátosságainak megfelelő szinten:
· Tudja röviden elmondani, kérdések segítségével, a munkáltató tankönyv képei és szövege alapján a kapernaumi béna gyógyításának történetét.
· Tudja kérdések segítségével értelmezni a bibliai egészség fogalmát.
· Tudja értelmezni segítséggel a lecke Igéjét: Zsoltárok könyve 34,19.
	· Önként és aktívan vegyen részt az órán a hittanoktató által kezdeményezett feladatokban, játékokban, közös beszélgetésekben, közös éneklésben, imádkozásban.
· Saját korosztályának és egyéni sajátosságainak megfelelő szinten:
· Legyen képes összefüggően, a munkáltató tankönyv képei és szövege alapján elmondani a kapernaumi béna gyógyításának történetét.
· Tudja értelmezni a bibliai egészség fogalmát. 
· Tudja értelmezni és magyarázni a lecke Igéjét: Zsoltárok könyve 34,19.





VALLÁSPEDAGÓGIAI SZEMPONTOK

A kapernaumi béna történetén keresztül a bibliai értelemben vett egészségfogalmat világítjuk meg a gyermekek számára. A hétköznapi értelemben vett egészségfogalomnak egy tágabb értelmezését adjuk: az ember EGÉSZ, azaz rendben van testileg, lelkileg, Istennel, embertársakkal. 
A gyermekek ebben a korban még nem értik, inkább félreértik a bűn fogalmát, a rossz cselekedetekkel azonosítják. Jézus bűnbocsánatot adó kijelentését, amivel meggyógyítja, egésszé teszi a béna életét, nem tudják a helyén értelmezni. A bűn egzisztenciális jelentőségét éppen ezért az egészség-betegség, EGÉSZ-SÉG - egészségtelenség oldaláról vihetjük hozzájuk közelebb. 
A gyermek már megélte, vissza tud emlékezni a betegség okozta hiányokra, az EGÉSZ-SÉGTELENSÉGRE. Innen haladhatunk a lelki betegségek, illetve a hiányos, Istennel megélt kapcsolatunkban beteg, bűnös életünk felé.  Az életünk azért nem egész, mert elszakadtunk Istentől, és ez megannyi területen EGÉSZ-SÉGTELEN, bűnös, hiányos életet eredményez. Jézus gyógyítása helyreállít, visszavezet Istenhez, vagyis eltörli a bűnünket (lázadásunkat Isten ellen), egész lehet az életünk. 
A gyermekeknek ezt a gondolatmenetet a hiányok oldaláról világíthatjuk meg. A hiányok életünk több területén találhatók, de a legnagyobb hiányunk Isten, Akire leginkább szükségünk van, hogy utána betöltse az életünk többi részét, hiányait is. Ő közel van a sebzettekhez, megtörtekhez, mert ki akarja teljesíteni az életüket. Jézus éppen ezért jött el, éppen ezt mutatja be ebben a gyógyítástörténetben.
Az egyházi iskolai keretek között az első óra lehetőséget ad, hogy az egészség fogalmával, a testi és a lelki egészség-betegség gondolatával foglalkozzunk. A második órán ismerjük meg a bibliai történetet, majd a harmadik órán szempontváltással segíthetjük a gyermekeket, hogy a barátok szerepével azonosuljanak, és érzékenyek legyenek a körülöttünk lévő emberek betegségeire, hiányaira.
A gyülekezeti hittan keretei közt két óra áll rendelkezésre. Az első, az egészségről szóló óra bevezetésként szolgálhat a történetet közvetlenül feldolgozó órához.
Fontos kitérnünk ennél a gyógyítás-történetnél a gyermekek gyakran zavarba ejtő kérdésére, hogy Isten ma miért nem gyógyít. Beszélgethetünk velük arról, hogy Isten van, hogy földi eszközökkel gyógyít, nem csak csoda által. Gyógynövényekkel, gyógyszerekkel, orvosokkal. És vannak olyan betegségek, amelyeket majd csak a mennyben vesz el, de ott minden hiányunkat kipótolja. Isten gyógyítása nem mindig erre a földi életre vonatkozik, Ő az életünket az örök élettel együtt látja. 


ÓRAVÁZLAT-JAVASLAT
GYÜLEKEZETEK, ÁLLAMI ÉS EGYHÁZI ISKOLÁK 1. ÓRÁJÁRA

Fő hangsúly: Jézus meg tud szabadítani a testi-lelki betegségeinkből is.
Kognitív cél: Annak a felmutatása, hogy Jézus teljes valónkban meg tud gyógyítani (szabadítani).
Affektív cél: Egészséggel és az egészség hiányával kapcsolatos érzelmi beállítódások formálása a biblikus irányba. 
Pragmatikus cél: A tanulók segítése és bátorítása abban, hogy meg tudják fogalmazni, mit jelent a bibliai egészség értelmezése a mindennapokban.


	Óra fő része
	Javaslatok
	Taneszköz, célhoz
kapcsolódás

	Motiváció,
ráhangolódás,
előzetes ismeretek aktiválása
	Ha nincs meg az egész… – szemléltetőjáték 
Vigyünk be olyan tárgyakat, amelyeknek hiányzik egy része, így használhatatlan, vagy kevésbé funkcionális, nem működik olyan jól. Adjunk egyet-egyet a gyermekeknek! Beszéljenek arról, hogy mi a gond vele! A beszélgetést vezessük abba az irányba, hogy elhangozzon a ’nem egész’ kifejezés!






Egészség – szóelemezés
Írjuk fel a táblára az EGÉSZSÉGES szót! Bontsuk részekre, beszélgessünk az egyes kifejezésekről!

Átvezetés: az ember is érezheti magát, az életét egészségtelennek, betegnek, hiányosnak.
	Eszköz: fél zokni, lefújódott labda, toll betét nélkül, szemüveg lencse nélkül, cipő cipőfűző nélkül, seprű a nyele nélkül

Kapcsolódó feladat:
TKGY 15/A. lecke, 1. feladat
TKEI 15/A. lecke, 1. feladat

Eszköz: tábla, kréta/filc
Kapcsolódó feladat:
TKGY 15/A. lecke, 2. feladat
TKEI 15/A. lecke, 2. feladat


	Feldolgozási javaslat,
munkáltatás
	Az egészség fogalma a Bibliában, a teljes, egész élet összetevői a gyermek számára

Beszélgetés a Tudod-e? és a munkáltató tankönyvi illusztráció alapján az egészségről, Jézus gyógyító hatalmáról és jelenlétéről.
· Beszélgessünk a körábra körcikkeiről!
· Válasszanak a tanulók egy-egy körcikket, és mondják el, hogy amit azon látnak, az miért fontos!
· Kérdezzük meg azt is, mi jut még eszükbe, mi kerülhetne a kérdőjeles körcikk helyére!

Mit tehetünk a saját egészségünkért és a hozzánk közel állók egészségéért?
Konkrét példák arra nézve, amire a gyermek oda tud figyelni a teljes egészség érdekében. A jó gyakorlatok felmutatásában segít a 4. feladat.

Imádság
A beszélgetést imakörrel zárhatjuk, az előző feladathoz kapcsolódva:

· A gyermekek mondják el, mit választottak, mire szeretnének odafigyelni!
· Segítsünk megfogalmazni imádságban, hogyan kérhetik Isten segítségét abban, amit választottak!
· Felírhatjuk a táblára a következő mondatkezdést: „Kérlek, Istenem, segíts abban, hogy…”
	TKGY 78.o.
TKEI 88.o.











TKGY 79.o., 4. feladat
TKEI 89.o., 4. feladat



	Énekjavaslatok (alternatívák)
	„Hol az Úr Jézus jár” (TKGY 143. o., 9., TKEI 159. o., 9.)
RÉ21 170. „Az Úr Istent magasztalom…” (TKGY 139. o. 4., TKEI 155. o. 4.)
RÉ21 724. „Jézus, nyájas és szelíd…” (TKGY 137. o. 1., TKEI 153. o. 1.)
RÉ21 105:1–3. versei: „Adjatok hálát az Istennek…”
BS 138:3 „Jézus, a te gyógyító kezed…”
	

	Házi feladat
	A gyermek saját reflexiója rajzzal:
Mi az, ami neked örömet okoz? Mitől egész a te életed? 

TKGY 79.o., 5. feladat
TKEI 89.o., 5. feladat
	





TOVÁBBI ÖTLETEK

1. Ima-körcikk – Te miért vagy hálás?

· A tankönyvből másoljuk át egy papírra a körcikket, amelyen a kérdőjel van! Rajzoljuk rá a kérdőjelet!
· Vágjunk ki belőle annyit, ahányan az osztályban vannak! Osszunk ki mindenkinek egyet!
· Adjunk időt, hogy megfogalmazzák a gyermekek magukban, hogy mi az, amit ők meg tudnak köszönni Istennek! Írják rá a körcikkre!
· Az imádsághoz üljünk körbe! Egy terítőre helyezzünk egy gyertyát, gyújtsuk meg! Bátorítsuk a gyermekeket, hogy helyezzék a körcikkeket a gyertya köré! Ezután imádságban fogalmazzák meg a kérésüket Jézusnak, Aki a Lelke által van itt!

2. Imádságra nevelés: imádság a barátokért

Ezzel az imádságra nevelési gyakorlattal azt szeretnénk tudatosítani a hittanosokban, hogy figyeljenek a barátaik szükségleteire, érzéseire, és ezt Isten elé vigyék.
Ez az imádságra nevelési gyakorlat azt ábrázolja ki a fizikai tevékenységgel, amit az imádság során teszünk: Isten elé visszük azt, akiért imádkozunk. Az odavitel cselekvésével kapcsolódunk a kapernaumi béna meggyógyításának a történetéhez.

Eszközök:
· a terem közepén elhelyezett tárgy (Biblia, gyertya, kereszt, hal, templom képe stb. tárgy, ami emlékeztet Istenre, Jézusra)
· elegendő hely
· papírcetlik
· íróeszköz
Menet:
1. Megkérjük a gyerekeket, hogy egy papírra írják fel az egyik barátjuk keresztnevét. Majd hajtsák félbe a cetlit.
2. Lassan egyesével csendben kezdjenek el a középre helyezett tárgy felé sétálni, és közben gondoljanak arra, hogy miért örülnek annak, hogy akinek a nevét felírták a lapra, az a barátjuk. (Ha életkorból adódóan úgy véljük, hogy elsietnék a sétát, a hittanoktató be is mutathatja, hogy hogyan képzeli el ezt a sétát.
(Ha szükséges, a hittanoktató bemutathatja a lassú, elcsendesedett sétát.)
3. Amikor elérkeznek a tér közepére a tárgyhoz, álljanak meg, magukban mondjanak pár mondatot Jézusnak erről a barátjukról, és tegyék le a cetlit a tárgy köré. Konkrét kérést is elmondhatnak vagy azt is kérhetik, hogy Isten vigyázzon ma a barátjukra, legyen ez egy szép nap a barátjuknak, legyen oka örülni a barátjuknak stb.
4. Amikor mindenki visszatért a helyére, akkor a hittanoktató hangos imádságot mond.
Például: Drága Jézus! Köszönjük azokat a barátainkat, akikre most gondoltunk. Vigyázz rájuk. Köszönjük, hogy több barátunk is. Akiket most nem említettünk, azokért is hálásak vagyunk, és kérjük, hogy rájuk is vigyázz, hogy még nagyon sokáig jó barátok lehessünk. Ámen.




ÓRAVÁZLAT-JAVASLAT
GYÜLEKEZETEK, ÁLLAMI ISKOLÁK ÉS EGYHÁZI ISKOLÁK 2. ÓRÁJÁRA


Fő hangsúly: Jézus meg tud szabadítani a testi betegségeinkben is.
Kognitív cél: A Jézus szerinti „egészség” fogalom felmutatása és a tanulókkal való közös értelmezése.
Affektív cél: Egészséggel és az egészség hiányával kapcsolatos személyes beállítódások feltérképezése.
Pragmatikus cél: A tanulók segítése és bátorítása abban, hogy meg tudják fogalmazni azt, hogy mit jelent a bibliai egészség értelmezése a mindennapokban.

	Óra fő része
	Javaslatok
	Taneszköz, célhoz
kapcsolódás

	Motiváció,
ráhangolódás,
előzetes ismeretek aktiválása
	Kapcsolódás a házi feladathoz, vagy ha az előző órán végeztük el a feladatot, vegyük elő akkor is újra!

· Kérjük meg a gyerekeket, hogy beszéljenek egy dologról, amit lerajzoltak a körbe!
· Kérjük meg a gyerekeket, hogy beszéljenek arról, mi az, amit szívesen odarajzolnának a körbe, és most hiányzik nekik!

Átvezetés: Ma egy beteg emberről szól a történet, akinek sok-sok dolog hiányzott, mielőtt Jézussal találkozott. 
	TKGY 79.o., 5. feladat
TKEI 89.o., 5. feladat




	Feldolgozási javaslat,
munkáltatás
	Történetmondás – a kapernaumi béna meggyógyítása
Öt barát, egyikük betegsége
Barátok igyekezete, hogy kipótolják a beteg életét, hiányait
Jézus érkezésének híre
A barátok elindulnak a beteggel
Akadály és leleményesség
Csoda: Jézus meggyógyítja a bénát: megbocsátattak a te bűneid
A körüllévők ámulata, döbbenete, Isten dicsérete Jézus gyógyító hatalmáért

















Az aranymondás értelmezése és kapcsolódása a történethez
Aranymondás: „Közel van az ÚR a megtört szívűekhez, és a sebzett lelkűeket megsegíti.” (Zsolt 34,19)
Beszélgetés a kapcsolódó feladat kérdései alapján.

A történet feldolgozása páros munkában
Mit tudott megtenni a meggyógyított beteg a gyógyulása után? A gyerekek a feladat megoldásával gyűjtsenek ötleteket páros munkában!

Saját betegség és gyógyulás élményének, tapasztalatainak felidézése a munkáltató tankönyv feladatának segítségével


Beszélgetés a betegséggel és gyógyulással kapcsolatos tapasztalatokról
A munkáltató tankönyv kérdései segítenek a kapcsolódó nehéz témák felszínre hozásában.

	Javaslat:
A történetmondást színesíthetjük szemléltető mozdulatokkal, amelyeket a gyerekek utánozhatnak a megfelelő résznél:
barátok segítsége a béna mindennapi életében (hordozás, öltöztetés, etetés, itatás)
barátok hordágyon cipelik
felmennek a lépcsőn
megbontják a tetőt
leeresztik
Jézus gyógyító mozdulata
A béna örvendező járása

Figyeljünk arra, hogy egyértelmű, egyszerű mozdulatokkal kísérjük a történetet! Így segíthetjük azt, hogy a történet hangsúlyos maradjon.

TKGY 15/B. lecke, 1. feladat
TKEI 15/B. lecke, 1. feladat



TKGY 15/B. lecke, 2. feladat
TKEI 15/B. lecke, 2. feladat


TKGY 15/B. lecke, 3. feladat
TKEI 15/B. lecke, 3. feladat

TKGY 15/B. lecke, 4. feladat
TKEI 15/B. lecke, 4. feladat


	Aranymondás
	„Közel van az ÚR a megtört szívűekhez, és a sebzett lelkűeket megsegíti.” (Zsolt 34,19)
	TKGY 15/B. lecke, 5. feladat
TKEI 15/B. lecke, 5. feladat

	Énekjavaslatok (alternatívák)
	„Hol az Úr Jézus jár” (TKGY 143. o., 9., TKEI 159. o., 9.)
RÉ21 170. „Az Úr Istent magasztalom…” (TKGY 139. o. 4., TKEI 155. o. 4.)
RÉ21 724. „Jézus, nyájas és szelíd…” (TKGY 137. o. 1., TKEI 153. o. 1.)
RÉ21 105:1–3. versei: „Adjatok hálát az Istennek…”
BS 138:3 „Jézus, a te gyógyító kezed…”
	


	

TOVÁBBI ÖTLETEK

Képelemzési és szövegelemzési módszertani segédlet
TKGY 80. o., TKEI 90. o.
A képen látható: 
Tematikus kép. A kapernaumi mozgásképtelen ember gyógyulásának egy pillanatát rögzíti a kép. A baloldalon Jézus áll, a központban a meggyógyított béna ember ágyról leszálló mozdulatát látjuk. Hátul és a jobb oldalon csodálkozó, örömteli arcú emberek nézik a csodatételt. Fönn a lyukas tető mutatja, hogy a béna embert a barátai milyen ötletes módon juttatták Jézus közelébe. 
A szöveg: Két fontos jelenségre fókuszál. A baráti segítségadásra, és Jézus gyógyító csodájára.  A barátok minden áron segíteni akarnak béna, mozgásképtelen barátjukon, s ötletesen oldják meg, hogy Jézus elé kerülhessen a beteg. A barátok segítségnyújtása nem csak szándék, hanem tett, munka, nehézség is, mégis vállalják, mert nyilván szeretik ezt a beteg embert. Jézus elismerte a barátok szándékát és tettüket. A bénának pedig megbocsájtotta bűneit és meggyógyította.
Instrukció a képolvasáshoz és a kapcsolódó szöveg elemzéséhez
· Milyen volt a barátsága ezeknek az embereknek?
· Mit tettek beteg barátjukért, hogy mindennapjain könnyítsenek?
· Mit tettek, amikor hallották, hogy Jézus a közelben van? Hogyan vitték véghez elgondolásukat?
· Mi a véleményetek erről?
· Mit mondott Jézus a béna embernek? Figyeld meg a képet! Kiket látsz? Mi történt? Az emberek arca, mozdulata mit mond nektek?
1. Előtte-utána 
A Jézussal való találkozás megváltoztatja az életet. Játsszanak el a gyermekek általuk kitalált gyógyítástörténetet! Mi történne egy vakkal, ha Jézussal találkozna? Mi történne egy némával? Egy vállalkozó páros húzódjon félre a csoporttól, és találjon ki egy történetet. Játsszák el a találkozást!


 
